CELEX: 32017R2095
Language: el
Date: 2017-11-03 00:00:00
Title: Κανονισμός (ΕΚ) 2017/2095 της Ευρωπαϊκής Κεντρικής Τράπεζας, της 3ης Νοεμβρίου 2017, που τροποποιεί τον κανονισμό (ΕΕ) αριθ. 2157/1999 σχετικά με τις εξουσίες της Ευρωπαϊκής Κεντρικής Τράπεζας για επιβολή κυρώσεων (ΕΚΤ/2017/34)

16.11.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 299/22
               
            ΚΑΝΟΝΙΣΜΌΣ (ΕΚ) 2017/2095 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
      της 3ης Νοεμβρίου 2017
      που τροποποιεί τον κανονισμό (ΕΕ) αριθ. 2157/1999 σχετικά με τις εξουσίες της Ευρωπαϊκής Κεντρικής Τράπεζας για επιβολή κυρώσεων (ΕΚΤ/2017/34)
      
      ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 132 παράγραφος 3,
      Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως τα άρθρα 34.3 και 19.1,
      Έχοντας υπόψη τον κανονισμό (ΕΚ) αριθ. 2532/98 του Συμβουλίου, της 23ης Νοεμβρίου 1998, σχετικά με τις εξουσίες της Ευρωπαϊκής Κεντρικής Τράπεζας για επιβολή κυρώσεων (1), και ιδίως το άρθρο 6 παράγραφος 2,
      Εκτιμώντας τα ακόλουθα:
      
                  (1)
               
               
                  Η Ευρωπαϊκή Κεντρική Τράπεζα (ΕΚΤ) εφαρμόζει τον κανονισμό (ΕΚ) αριθ. 2157/1999 της Ευρωπαϊκής Κεντρικής Τράπεζας (ΕΚΤ/1999/4) (2), προκειμένου να επιβάλλει κυρώσεις σε διάφορους τομείς της αρμοδιότητάς της, μεταξύ άλλων στο πλαίσιο της εφαρμογής της νομισματικής πολιτικής της Ένωσης, της λειτουργίας των συστημάτων πληρωμών και της συλλογής στατιστικών πληροφοριών.
               
            
                  (2)
               
               
                  Ο κανονισμός (ΕΕ) αριθ. 795/2014 της Ευρωπαϊκής Κεντρικής Τράπεζας (ΕΚΤ/2014/28) (3) παρέχει σε αυτή το δικαίωμα να επιβάλλει κυρώσεις στους διαχειριστές συστημικά σημαντικών συστημάτων πληρωμών (ΣΣΣΠ) σε περίπτωση παράβασης διατάξεών του.
               
            
                  (3)
               
               
                  Στον τομέα της επίβλεψης των ΣΣΣΠ η εμπειρία της πρώτης συνολικής αξιολόγησης που διενεργήθηκε βάσει του κανονισμού (ΕΕ) αριθ. 795/2014 (ΕΚΤ/2014/28) κατέδειξε την ανάγκη εισαγωγής ορισμένων τροποποιήσεων στον κανονισμό (ΕΚ) αριθ. 2157/1999 (ΕΚΤ/1999/4), προκειμένου να διασφαλιστεί η δυνατότητα αποτελεσματικής επιβολής κυρώσεων σε περιπτώσεις παραβάσεων στο πλαίσιο της εν λόγω επίβλεψης.
               
            
                  (4)
               
               
                  Ειδικότερα, απαιτείται αποσαφήνιση του ορισμού της αρμόδιας εθνικής κεντρικής τράπεζας, προκειμένου να διασφαλιστεί η συνοχή του με τον ορισμό της αρμόδιας αρχής κατά τον κανονισμό (ΕΕ) αριθ. 795/2014 (ΕΚΤ/2014/28). Επιπλέον, απαιτείται αποσαφήνιση της σύνθεσης της εσωτερικής ανεξάρτητης μονάδας διεξαγωγής εξέτασης, προκειμένου να διασφαλιστεί η δυνατότητα ανεξάρτητης εκτέλεσης των ερευνητικών της λειτουργιών στον τομέα της επίβλεψης των συστημάτων πληρωμών.
               
            
                  (5)
               
               
                  Ως εκ τούτου, ο κανονισμός (ΕΚ) αριθ. 2157/1999 (ΕΚΤ/1999/4) θα πρέπει να τροποποιηθεί,
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Τροποποιήσεις
      Ο κανονισμός (ΕΚ) αριθ. 2157/1999 (ΕΚΤ/1999/4) τροποποιείται ως εξής:
      
                  1)
               
               
                  Το άρθρο 1 αντικαθίσταται από το ακόλουθο κείμενο:
                  «Άρθρο 1
                  Ορισμοί
                  Για τους σκοπούς του παρόντος κανονισμού ως “αρμόδια εθνική κεντρική τράπεζα” νοείται η εθνική κεντρική τράπεζα κράτους μέλους στην επικράτεια του οποίου συντελείται η εικαζόμενη παράβαση ή, προκειμένου για παραβάσεις στον τομέα της επίβλεψης συστημικά σημαντικών συστημάτων πληρωμών, η κεντρική τράπεζα του Ευρωσυστήματος που έχει οριστεί ως αρμόδια αρχή κατά την έννοια του άρθρου 2 παράγραφος 5 του κανονισμού (ΕΕ) αριθ. 795/2014 της Ευρωπαϊκής Κεντρικής Τράπεζας (ΕΚΤ/2014/28) (*1). Οι υπόλοιποι χρησιμοποιούμενοι όροι νοούνται όπως ορίζονται στο άρθρο 1 του κανονισμού (ΕΚ) αριθ. 2532/98.
                  
                     (*1)  Κανονισμός (ΕΕ) αριθ. 795/2014 της Ευρωπαϊκής Κεντρικής Τράπεζας, της 3ης Ιουλίου 2014, σχετικά με τις απαιτήσεις επίβλεψης για τα συστημικώς σημαντικά συστήματα πληρωμών (ΕΚΤ/2014/28)(ΕΕ L 217 της 23.7.2014, σ. 16).»."
						
               
            
                  2)
               
               
                  Στο άρθρο 1β η παράγραφος 1 αντικαθίσταται από το ακόλουθο κείμενο:
                  «1.   Για τους σκοπούς της λήψης απόφασης για την κίνηση ή μη της διαδικασίας σε περίπτωση παραβάσεων, σύμφωνα με το άρθρο 2, και την άσκηση ή όχι των εξουσιών του άρθρου 3, η ΕΚΤ συγκροτεί εσωτερική ανεξάρτητη μονάδα διεξαγωγής εξέτασης (εφεξής η “μονάδα διεξαγωγής εξέτασης”), η οποία αποτελείται από ελεγκτές που εκτελούν τις ερευνητικές λειτουργίες τους ανεξάρτητα από την εκτελεστική επιτροπή και το διοικητικό συμβούλιο και δεν συμμετέχει στις συζητήσεις της εκτελεστικής επιτροπής και του διοικητικού συμβουλίου. Η μονάδα διεξαγωγής εξέτασης αποτελείται από ελεγτές οι οποίοι διαθέτουν σχετικές γνώσεις, δεξιότητες και πείρα.».
               
            
                  3)
               
               
                  Στο άρθρο 1β παρεμβάλλεται η ακόλουθη παράγραφος 1α:
                  «1α.   Για την εξέταση των παραβάσεων του κανονισμού (ΕΕ) αριθ. 795/2014 (ΕΚΤ/2014/28) η ΕΚΤ μπορεί να διορίζει ως ελεγκτές: i) μέλη του προσωπικού της ίδιας ή εθνικής κεντρικής τράπεζας κράτους μέλους, εφόσον ο διορισμός γίνεται δεκτός από την τελευταία· ή ii) εξωτερικούς εμπειρογνώμονες που ενεργούν βάσει κατάλληλης εντολής. Η ΕΚΤ δεν μπορεί να διορίζει ως ελεγκτές μέλη της επιτροπής υποδομών αγοράς και πληρωμών ή μέλη του προσωπικού της ίδιας ή εθνικής κεντρικής τράπεζας κράτους μέλους, τα οποία έχουν εμπλακεί άμεσα στις δραστηριότητες της ομάδας αξιολόγησης που διενήργησε την αρχική αξιολόγηση συμμόρφωσης με τις απαιτήσεις επίβλεψης στο πλαίσιο της οποίας εντοπίστηκαν παράβαση ή υπόνοιες ενδεχόμενης παράβασης.».
               
            
                  4)
               
               
                  Στο άρθρο 8 προστίθεται η ακόλουθη παράγραφος 3:
                  «3.   Κατά τη διεξαγωγή του ελέγχου το διοικητικό συμβούλιο μπορεί:
                  
                              α)
                           
                           
                              να επιβεβαιώσει την απόφαση της εκτελεστικής επιτροπής·
                           
                        
                              β)
                           
                           
                              να τροποποιήσει την απόφαση της εκτελεστικής επιτροπής ως προς το ύψος της επιβλητέας κύρωσης και/ή τους λόγους τυχόν παράβασης·
                           
                        
                              γ)
                           
                           
                              να ακυρώσει την απόφαση της εκτελεστικής επιτροπής.».
                           
                        
            
                  5)
               
               
                  Στο άρθρο 10 προστίθεται η ακόλουθη παράγραφος 4:
                  «4.   Το παρόν άρθρο δεν εφαρμόζεται σε κυρώσεις για παραβάσεις των κανονισμών και των αποφάσεων της ΕΚΤ στον τομέα της επίβλεψης των συστημικά σημαντικών συστημάτων πληρωμών.».
               
            Άρθρο 2
      Έναρξη ισχύος
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
         Φρανκφούρτη, 3 Νοεμβρίου 2017.
         
            
               Για το διοικητικό συμβούλιο της ΕΚΤ
            
            
               Ο Πρόεδρος της ΕΚΤ
            
            Mario DRAGHI
         
      
      
         (1)  ΕΕ L 318 της 27.11.1998, σ. 4.
      
         (2)  Κανονισμός (ΕΚ) αριθ. 2157/1999 της Ευρωπαϊκής Κεντρικής Τράπεζας, της 23ης Σεπτεμβρίου 1999, σχετικά με τις εξουσίες της Ευρωπαϊκής Κεντρικής Τράπεζας για την επιβολή κυρώσεων (ΕΚΤ/1999/4) (ΕΕ L 264 της 12.10.1999, σ. 21).
      
         (3)  Κανονισμός (ΕΕ) αριθ. 795/2014 της Ευρωπαϊκής Κεντρικής Τράπεζας, της 3ης Ιουλίου 2014, σχετικά με τις απαιτήσεις επίβλεψης για τα συστημικώς σημαντικά συστήματα πληρωμών (ΕΚΤ/2014/28)(ΕΕ L 217 της 23.7.2014, σ. 16).